Γνωμοδότηση της Επιτροπής των Περιφερειών για:

- την "Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών για την 'Έκθεση συγκριτικής αξιολόγησης του Σχεδίου Δράσης eEurope'", και

- την "Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών 'eEurope 2005: Κοινωνία της πληροφορίας για όλους'"

(2003/C 128/03)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη τις ανακοινώσεις της Ευρωπαϊκής Επιτροπής για την "Έκθεση συγκριτικής αξιολόγησης του Σχεδίου Δράσης eEurope" (COM(2002) 62 τελικό) και "eEurope 2005: Κοινωνία της πληροφορίας για όλους" (COM(2002) 263 τελικό)·

έχοντας υπόψη τις αποφάσεις της Ευρωπαϊκής Επιτροπής της 6ης Φεβρουαρίου και της 29ης Μαΐου 2002, σύμφωνα με το άρθρο 265 παράγραφος 1 της Συνθήκης περί ιδρύσεως της Ευρωπαϊκής Κοινότητας, να ζητήσει τη γνωμοδότηση της ΕΤΠ για αυτό το θέμα·

έχοντας υπόψη την απόφαση που έλαβε το Προεδρείο της στις 6 Φεβρουαρίου 2002 να αναθέσει την προετοιμασία αυτής της γνωμοδότησης στην επιτροπή "Πολιτισμός και Παιδεία"·

έχοντας υπόψη τη γνωμοδότησή της για το έγγραφο εργασίας των υπηρεσιών της Επιτροπής με θέμα "Κοινωνία των πληροφοριών και περιφερειακή ανάπτυξη - Παρεμβάσεις του ΕΤΠΑ 2000/2006: κριτήρια για την αξιολόγηση προγραμμάτων" (SEC(1999) 1217) (CdR 124/2000 fin)(1)·

έχοντας υπόψη τη γνωμοδότησή της με θέμα "Βοήθεια στις ΜΜΕ για τη μετάβαση στην ψηφιακή εποχή" (COM(2001) 136 τελικό) (CdR 198/2001 fin)(2)·

έχοντας υπόψη τη γνωμοδότησή της για το "Σχέδιο δράσης eLearning - Να σκεφτούμε την εκπαίδευση του αύριο" (COM(2001) 172 τελικό) (CdR 212/2001 fin)(3)·

έχοντας υπόψη τη γνωμοδότησή της με θέμα "Ασφάλεια δικτύων και πληροφοριών: Πρόταση ευρωπαϊκής πολιτικής" (COM(2001) 298 τελικό) (CdR 257/2001 fin)(4)·

έχοντας υπόψη τη γνωμοδότησή της με θέμα "eEurope 2002 (Ηλεκτρονική Ευρώπη 2002): Προσβασιμότητα στις δημόσιες ιστοθέσεις και στο περιεχόμενό τους" (COM(2001) 529 τελικό) (CdR 397/2001 fin)(5)·

έχοντας υπόψη τη γνωμοδότησή της σχετικά με τα "Επακόλουθα μέτρα παρακολούθησης του πολυετούς κοινοτικού προγράμματος δράσης για την προώθηση της ασφαλέστερης χρήσης του Διαδικτύου (Ίντερνετ)" και με την "Πρόταση απόφασης περί τροποποιήσεως της απόφασης αριθ. 276/1999/ΕΚ με την οποία είχε εγκριθεί το πολυετές κοινοτικό πρόγραμμα δράσης για την προώθηση της ασφαλέστερης χρήσης του Διαδικτύου μέσω της καταπολέμησης του παράνομου και βλαβερού περιεχομένου στα παγκόσμια δίκτυα" (COM(2002) 152 τελικό) (CdR 140/2002 fin)(6)·

έχοντας υπόψη το σχέδιο γνωμοδότησης (CdR 136/2002 rev. 2) που υιοθέτησε η επιτροπή "Πολιτισμός και Παιδεία" στις 28 Νοεμβρίου 2002 (εισηγητής: ο κ. Jyrki Myllyvirta, Δήμαρχος του Mikkeli, FIN/EPP)·

υιοθέτησε ομόφωνα, κατά τη 48η σύνοδο ολομέλειάς της, της 12ης και 13ης Φεβρουαρίου 2003 (συνεδρίαση της 12ης Φεβρουαρίου), την ακόλουθη γνωμοδότηση.

1. Απόψεις και συστάσεις της Επιτροπής των Περιφερειών

Αποτελέσματα της συγκριτικής αξιολόγησης και κύρια σημεία του σχεδίου δράσης

Η Επιτροπή των Περιφερειών

1.1. εξακολουθεί να θεωρεί βασικό της στόχο τη δημιουργία μιας κοινωνικά και περιβαλλοντικά δίκαιης ευρωπαϊκής κοινωνίας των πληροφοριών και την εξασφάλιση ότι η κοινωνία αυτή θα είναι προσιτή σε όλους τους πολίτες, ώστε να αποτραπεί η δημιουργία νέων μορφών αποκλεισμού,

1.2. εκτιμά ότι με τη στήριξη του Σχεδίου Δράσης eEurope 2005 στον πρόδρομό του, το Σχέδιο Δράσης eEurope 2002, και στα αποτελέσματα που αποκομίστηκαν από την παρακολούθηση της προόδου του εξασφαλίζεται η συνέχεια της πολιτικής της ΕΕ και προάγεται έτσι η ανάπτυξη των εργαλείων για την εφαρμογή της,

1.3. συμφωνεί με τα πολιτικά συμπεράσματα των συγκριτικών αναλύσεων του Σχεδίου Δράσης eEurope 2002, αν και υπογραμμίζει επίσης ότι για τον σχεδιασμό μιας αποδοτικής πολιτικής είναι σημαντικό να αναγνωριστούν οι περιφερειακές διαφορές που υπάρχουν στο εσωτερικό των κρατών μελών,

1.4. επισημαίνει ότι ο ρόλος και η ευθύνη των τοπικών και περιφερειακών αρχών είναι καθοριστικής σημασίας, όχι μόνο όσον αφορά την ανάπτυξη ηλεκτρονικών δημόσιων υπηρεσιών, αλλά και όσον αφορά τη χρήση των τεχνολογιών των πληροφοριών και των επικοινωνιών (ΤΠΕ) για την δια βίου μάθηση (δεδομένου ότι οι ψηφιακές ικανότητες θεωρούνται ως νέο βασικό προσόν) και την υγεία, την προαγωγή της ασφάλειας των πληροφοριών, την ανάπτυξη ηλεκτρονικών υπηρεσιών πολιτιστικού και τουριστικού περιεχομένου, τη βελτίωση της πρόσβασης στις ηλεκτρονικές υπηρεσίες και, φυσικά, την προαγωγή της διαλειτουργικότητας των υπηρεσιών, τόσο στο εσωτερικό της δημόσιας διοίκησης όσο και μεταξύ των οργανισμών γενικότερα,

1.5. καλεί τις τοπικές και περιφερειακές αρχές της Ευρώπης να αυξήσουν τη συμμετοχή τους στη διάδοση και την περαιτέρω ανάπτυξη των ορθών πρακτικών, να εκμεταλλευθούν στο έπακρο τις δυνατότητες των ΤΠΕ στις δραστηριότητές τους και, ιδιαίτερα, να χρησιμοποιήσουν όλα τα μέσα που έχουν στη διάθεσή τους για να προωθήσουν τη διαμόρφωση μιας δίκαιης ευρωπαϊκής κοινωνίας των πληροφοριών που να καλύπτει όλες τις περιφέρειες και να εξυπηρετεί όλους τους πολίτες,

1.6. τονίζει την ανάγκη να υποστηριχθεί ο σχεδιασμός της ευρωπαϊκής πολιτικής της κοινωνίας των πληροφοριών με πιο εμπεριστατωμένες αναλύσεις των εξελίξεων των αγορών των τεχνολογιών κατά τα επόμενα χρόνια, βασισμένες σε συγκεκριμένα σενάρια,

1.7. εκτιμά ότι υπήρξε ραγδαία πρόοδος στις υποψήφιες χώρες τα τελευταία χρόνια και ότι, μετά τη διεύρυνση, οι προκλήσεις που θέτει το Σχέδιο Δράσης θα είναι κοινές για τα σημερινά και τα μελλοντικά κράτη μέλη.

Σύγχρονα δίκτυα δημόσιων υπηρεσιών

Η Επιτροπή των Περιφερειών

1.8. επισημαίνει ότι ο δεδηλωμένος στόχος του σχεδίου δράσης να επιτευχθεί διαλειτουργικότητα μεταξύ όλων των επιπέδων της δημόσιας διοίκησης σημαίνει μεγαλύτερη διαφάνεια και φέρνει, έτσι, τη διαδικασία λήψης αποφάσεων πιο κοντά στους πολίτες,

1.9. πιστεύει ότι δεν είναι δυνατό να αναπτυχθούν ηλεκτρονικές δημόσιες υπηρεσίες που να ικανοποιούν τις ανάγκες των πολιτών χωρίς μια ευρεία συνεργασία που να περιλαμβάνει όλες τις δημόσιες και τις λοιπές υπηρεσίες σε περιφερειακό και τοπικό επίπεδο και να στοχεύει πραγματικά στη δημιουργία ενιαίων κέντρων παροχής των δημόσιων υπηρεσιών,

1.10. επισημαίνει ότι, εκτός από το ότι επιτρέπουν την ηλεκτρονική παροχή υπηρεσιών, οι ΤΠΕ καθιστούν επίσης δυνατή τη μείωση της γραφειοκρατίας στη δημόσια διοίκηση, την αύξηση της αποτελεσματικότητάς της και την εξατομίκευση των υπηρεσιών που παρέχονται από τις παραδοσιακές πλατφόρμες και παρατηρεί ότι τούτο δεν λαμβάνεται επαρκώς υπόψη στο σχέδιο δράσης,

1.11. επισημαίνει ότι κατά την διαχείριση των δικτύων δημόσιων υπηρεσιών πρέπει να διευκολύνεται η πρόσβαση των χρηστών και να παρέχεται σε αυτούς προστιθέμενη αξία σε σύγκριση με τις παραδοσιακές υπηρεσίες. Επιπλέον η δημόσια διοίκηση πρέπει να παρέχει πληροφορίες για τα εμπόδια στη χρήση των δικτύων δημόσιων υπηρεσιών,

1.12. σημειώνει ότι, όπως δείχνουν τα αποτελέσματα της συγκριτικής αξιολόγησης του eEurope 2002, έχει συντελεσθεί ικανοποιητική πρόοδος στις τοπικές και περιφερειακές διοικήσεις όσον αφορά τη σύνδεση των κρατικών κέντρων εξυπηρέτησης των πελατών, των μονάδων υγειονομικής περίθαλψης, των πολιτιστικών ιδρυμάτων και των σχολείων με ευρυζωνικά δίκτυα μέχρι το 2005, όπως προτείνεται στο Σχέδιο Δράσης, αλλά προσθέτει ότι θα χρειαστεί περαιτέρω αποφασιστική δράση σε όλα τα επίπεδα για να επιτευχθεί αυτός ο στόχος,

1.13. προτείνει να χορηγηθούν επαρκείς πόροι από τα προγράμματα της ΕΕ για την ανάπτυξη τεχνολογιών που θα διευκολύνουν την παροχή των διαλογικών δημόσιων υπηρεσιών που διατίθενται ήδη στο Διαδίκτυο και των υπηρεσιών που θα αναπτυχθούν στο μέλλον μέσω της ψηφιακής τηλεόρασης και των δικτύων κινητών επικοινωνιών τρίτης γενιάς,

1.14. ζητά να δοθεί επίσης εξέχουσα θέση στις αυξανόμενες δυνατότητες των πολιτών να συμμετέχουν στην ανάπτυξη διαλογικών δημόσιων υπηρεσιών,

1.15. εφιστά την προσοχή στο γεγονός ότι παράλληλα με τους εθνικούς φορείς, οι τοπικές και περιφερειακές αρχές φέρουν μεγάλη ευθύνη για τη διασφάλιση της εκμετάλλευσης των δυνατοτήτων των ΤΠΕ στην εκπαίδευση και τη μάθηση, καθώς προϋπόθεση της επιτυχίας εν προκειμένω είναι οι στενές επαφές με την ομάδα-στόχο και σε πολλές χώρες η εκπαίδευση αποτελεί σημαντικό τμήμα της δραστηριότητας των τοπικών και περιφερειακών αρχών. Οι τοπικές και περιφερειακές αρχές πρέπει να αναλάβουν την ευθύνη για τη διασφάλιση ασφαλούς πρόσβασης των παιδιών και των νέων στο Διαδίκτυο, ώστε να αποτραπούν κίνδυνοι που ενδέχεται να ζημιώσουν τη διαδικασία κατάρτισης τους,

1.16. τονίζει ότι για την ανάπτυξη υπηρεσιών που να ανταποκρίνονται στις ανάγκες των πολιτών, δεν πρέπει να υπάρχουν διακρίσεις μεταξύ δημόσιου και ιδιωτικού τομέα, αλλά οι πολίτες θα πρέπει να έχουν πρόσβαση και στους δύο μέσω των ίδιων θυρίδων ή άλλων τεχνικών λύσεων όπως, παραδείγματος χάριν, οι έξυπνες κάρτες,

1.17. υπογραμμίζει ότι, εκτός από τα σημαντικά μέτρα που εκθέτει η Επιτροπή, είναι απαραίτητο να προσαρμοστούν οι εσωτερικές εργασίες των επιχειρήσεων και των δημόσιων οργανισμών προς την αντιμετώπιση των προκλήσεων που θέτει η δια βίου μάθηση,

1.18. πιστεύει ότι εκτός από τις δεξιότητες ΤΠ, τόσο οι δημόσιες αρχές όσο και οι επιχειρήσεις, ιδίως στο διευθυντικό επίπεδο, χρειάζονται περισσότερες ικανότητες αξιοποίησης του δυναμικού των ΤΠΕ,

1.19. φρονεί ότι καλύτερη επιλογή από μια ιδιαίτερη ευρωπαϊκή κάρτα ασφάλισης υγείας, προκειμένου να προωθηθεί η διαλειτουργικότητα και να μειωθεί ο συνολικός αριθμός καρτών, είναι να αναπτυχθεί η λειτουργικότητα της ευρωπαϊκής κοινωνικής ασφάλισης κατά τέτοιον τρόπο ώστε να μπορεί να ενσωματωθεί εύκολα στις υφιστάμενες έξυπνες κάρτες,

1.20. επικροτεί τα σχέδια για την παροχή υγειονομικών υπηρεσιών στους πολίτες μέσω του Διαδικτύου και θεωρεί σημαντικό, στο πλαίσιο αυτό, να επικεντρώσει η Επιτροπή την προσοχή της, σε πρώτο στάδιο, στην υποστήριξη των πρωτοβουλιών των σημερινών παρόχων υπηρεσιών σ' αυτόν τον τομέα - οι οποίοι ανήκουν συνήθως στο τοπικό και το περιφερειακό επίπεδο - με τη μορφή ανταλλαγής εμπειριών, ενίσχυσης, διάδοσης των βέλτιστων πρακτικών και συγκριτικής αξιολόγησης,

1.21. έχει ενδοιασμούς όσον αφορά ένα κοινό ευρωπαϊκό σύστημα αναγνώρισης της ταυτότητας των ασθενών, εν μέρει για λόγους ασφαλείας, και πιστεύει ότι η απαραίτητη διαλειτουργικότητα μπορεί να επιτευχθεί και με τη χρήση υφιστάμενων εθνικών, περιφερειακών και τοπικών λύσεων.

Δυναμικό περιβάλλον του ηλεκτρονικού επιχειρείν

Η Επιτροπή των Περιφερειών

1.22. ελπίζει ότι οι στενές σχέσεις που υπάρχουν μεταξύ των τοπικών και περιφερειακών αρχών και των ΜΜΕ στις περιφέρειές τους θα πρέπει να αξιοποιηθούν περισσότερο από ό,τι συμβαίνει σήμερα στα ευρωπαϊκά έργα ανάπτυξης του ηλεκτρονικού εμπορίου,

1.23. συνιστά να εναρμονίσει η Επιτροπή τις διαδικασίες που εφαρμόζονται στο ηλεκτρονικό εμπόριο, στις ηλεκτρονικές δημόσιες υπηρεσίες και στα έργα ανάπτυξής τους, ιδίως με μέτρα για την ενίσχυση της αξιοπιστίας και της εμπιστοσύνης μεταξύ των μερών.

Ασφαλής υποδομή πληροφοριών

Η Επιτροπή των Περιφερειών

1.24. σημειώνει ότι οι τοπικές και περιφερειακές αρχές, λόγω του ευρέος φάσματος των διοικητικών τους καθηκόντων, μπορούν να διαδραματίσουν καίριο ρόλο, όχι μόνο στην εφαρμογή ορθών πρακτικών ασφάλειας των πληροφοριών, αλλά και στην ανάπτυξή τους και ότι προϋπόθεση της καλής ασφάλειας στις ηλεκτρονικές δημόσιες υπηρεσίες είναι η εφαρμογή συμβατών μεθόδων σε όλα τα επίπεδα διακυβέρνησης,

1.25. επιθυμεί να αυξηθεί η αποτελεσματικότητα των δραστηριοτήτων υποστήριξης της υιοθέτησης υποδειγμάτων ορθής πρακτικής στο πεδίο της ασφάλειας και, ιδιαίτερα, των υπηρεσιών συμβουλών και προειδοποιήσεων ασφαλείας που έχουν ανάγκη οι πολίτες, οι μικρές επιχειρήσεις και τα κρατικά κέντρα εξυπηρέτησης πελατών,

1.26. ζητεί από τις τράπεζες και τους χρηματοοικονομικούς οργανισμούς να καταστήσουν ασφαλέστερες τις πιστωτικές κάρτες καθώς και τις υπόλοιπες μεθόδους ηλεκτρονικών πληρωμών, δεδομένου ότι οι πολίτες δεν θα αποδεχθούν το ηλεκτρονικό εμπόριο εάν δεν υπάρχει η εγγύηση υψηλού επιπέδου ασφαλείας.

1.27. εφιστά την προσοχή στο γεγονός ότι δεν πρέπει να δοθεί υπερβολική σημασία στην αναγνώριση των ηλεκτρονικών συναλλαγών, αλλά αυτές που σήμερα πραγματοποιούνται μέσω τηλεφώνου να μπορούν να γίνονται και στο μέλλον χωρίς ηλεκτρονικές υπογραφές,

1.28. φρονεί ότι η Επιτροπή πρέπει να επενδύσει περισσότερο σε τεχνικές που θα αποτρέπουν τη χρήση του βλαβερού περιεχομένου του Διαδικτύου, ιδίως σε υπολογιστές που κύριοι χρήστες τους είναι νέοι και παιδιά.

Ευρυζωνική τεχνολογία

Η Επιτροπή των Περιφερειών

1.29. συμφωνεί με την άποψη που διατυπώνει η Επιτροπή και στις δύο ανακοινώσεις της ότι οι δυνάμεις της αγοράς δεν οδήγησαν στην παροχή ευρυζωνικής τεχνολογίας στον προσδοκώμενο βαθμό σε όλες τις περιφέρειες της Ευρώπης και εκφράζει την έντονη ανησυχία της ότι αυτό ενδέχεται να αποτελέσει σοβαρό εμπόδιο για την επίτευξη των στόχων διότι φαίνεται ότι δεν υπάρχει ενδεχόμενο παροχής καλωδιακής ευρυζωνικής τεχνολογίας σε αραιοκατοικημένες και εξαιρετικά απομακρυσμένες περιοχές της Ένωσης,

1.30. επισημαίνει ότι για τη βελτίωση της ευρωπαϊκής ανταγωνιστικότητας απαιτείται η εκμετάλλευση όλου του γνωστικού δυναμικού της Ευρώπης, κάτι που μπορεί να γίνει μόνο αν οι πολίτες, οι επιχειρήσεις και ο δημόσιος τομέας σε όλες τις περιφέρειες της Ευρώπης έχουν πρόσβαση σε υπηρεσίες επικοινωνιών που ανταποκρίνονται στις ανάγκες τους,

1.31. καλεί την Επιτροπή να εμβαθύνει την ανάλυση των πολιτικών επιλογών για τις ευρυζωνικές τεχνολογίες και των εμποδίων στη χρήση τους, όπως υπόσχεται στο Σχέδιο Δράσης, αφού όχι μόνο τα κράτη μέλη, αλλά και οι τοπικές και περιφερειακές αρχές χρειάζονται αυτές τις πληροφορίες για να καταρτίσουν τις δικές τους στρατηγικές,

1.32. θεωρεί ότι η ψηφιακή, ιδιαίτερα, τηλεόραση θα δώσει σε νέες ομάδες πολιτών τη δυνατότητα ενεργού αξιοποίησης των δικτύων πληροφόρησης,

1.33. υπογραμμίζει ότι η ψηφιακή τηλεόραση και τα δίκτυα κινητών επικοινωνιών τρίτης γενιάς δεν θα λύσουν από μόνα τους το πρόβλημα της διαθεσιμότητας διαλογικών υπηρεσιών στις απομακρυσμένες περιοχές, επειδή οι τεχνολογίες αυτές, για να λειτουργήσουν, χρειάζονται τις ίδιες επενδύσεις σε υποδομές με τις άλλες τεχνολογίες,

1.34. υπογραμμίζει ότι το ενιαίο τεχνικό πρότυπο ΜΗΡ (Multimedia Home Platform) μπορεί να συμβάλει σημαντικά στην εισαγωγή και την ανάπτυξη της ψηφιακής τηλεόρασης στην Ευρώπη,

1.35. προτείνει να λαμβάνονται υπόψη οι ανάγκες για υπηρεσίες ασύρματης πρόσβασης στο Διαδίκτυο κατά τη λήψη αποφάσεων για τη χρήση του ραδιοφάσματος, ιδιαίτερα για την αξιοποίηση της τεχνολογίας Ασύρματων Τοπικών Δικτύων (WLAN) στις αραιοκατοικημένες περιοχές και τους μικρούς οικισμούς,

1.36. επισημαίνει ότι οι αποφάσεις για την τοποθεσία των πυλώνων και άλλων απαραίτητων επενδύσεων σε υποδομές ευρυζωνικής τεχνολογίας λαμβάνονται καλύτερα κατόπιν διαπραγματεύσεων μεταξύ της δημόσιας διοίκησης και των τοπικών επιχειρήσεων,

1.37. κάνει έκκληση για ρεαλιστικά σχέδια για τον τερματισμό των αναλογικών τηλεοπτικών εκπομπών και ζητά, όσον αφορά τη μετάβαση στην ψηφιακή τεχνολογία, να ληφθούν μέτρα για την εξασφάλιση της συνέχειας των περιφερειακών και τοπικών τηλεοπτικών εταιρειών, που είναι ιδιαίτερα σημαντικές από την άποψη του τοπικού πολιτισμού και άλλου τοπικού περιεχομένου,

1.38. υπογραμμίζει ότι η ευθύνη των κρατών μελών πρέπει να επεκταθεί στον εκσυγχρονισμό των δικτύων σε όλες τις περιφέρειες, για παράδειγμα με τη χορήγηση ειδικών χρηματοδοτήσεων, τον καθορισμό προϋποθέσεων αδειοδότησης ή με ελέγχους των υφιστάμενων εταιρειών που έχουν δεσπόζουσα θέση στην αγορά,

1.39. κάνει έκκληση για ευελιξία στα εθνικά και τα κοινοτικά προγράμματα που θα καταρτιστούν βάσει του σχεδίου δράσης, ιδίως στον τομέα των ευρυζωνικών δικτύων, ούτως ώστε να μπορέσουν να ενσωματωθούν επιτυχώς στις τοπικές και περιφερειακές στρατηγικές ανάπτυξης.

Ανάπτυξη, ανάλυση και διάδοση ορθών πρακτικών

Η Επιτροπή των Περιφερειών

1.40. προτείνει να αναγνωρίζεται ο σημαντικός ρόλος που διαδραματίζει το τοπικό και το περιφερειακό επίπεδο στην υλοποίηση των στόχων του Σχεδίου Δράσης και στην οικοδόμηση της ευρωπαϊκής κοινωνίας της πληροφορίας κατά τη διοργάνωση διασκέψεων και σεμιναρίων, καθώς και σε σχέση με άλλα μέτρα προαγωγής της διάδοσης των ορθών πρακτικών,

1.41. ελπίζει να αυξηθεί η διαφάνεια των προγραμμάτων της ΕΕ και να θεσπιστούν διαδικασίες για τη διάδοση των πληροφοριών σχετικά με θετικές εμπειρίες, ανεξαρτήτως των χρηματοδοτικών μέσων που χρησιμοποιήθηκαν για την εφαρμογή αυτών των προγραμμάτων,

1.42. σημειώνει ότι η καλή έμπρακτη συνεργασία που υπάρχει ήδη σε τοπικό και περιφερειακό επίπεδο μεταξύ των κρατών μελών και των υποψήφιων χωρών παρέχει ένα μέσο για την προαγωγή των επιχειρησιακών στόχων του Σχεδίου Δράσης eEurope και την αύξηση της ανταλλαγής εμπειριών,

1.43. εκτιμά ότι η πρόταση να μεταφραστούν οι ορθές πρακτικές σε υποδείγματα βασισμένα, για παράδειγμα, σε λογισμικό ανοιχτής πηγής θα διευκολύνει την ευρύτερη διάδοση αυτών των πρακτικών, ιδίως στις μικρότερες οργανώσεις.

Συγκριτική αξιολόγηση

Η Επιτροπή των Περιφερειών

1.44. πιστεύει ότι θα μπορούσαν να ληφθούν ουσιώδεις νέες πληροφορίες σχετικά με τις εξελίξεις της ευρωπαϊκής ανταγωνιστικότητας, αν διευρυνόταν η παρακολούθηση των ηλεκτρονικών υπηρεσιών έτσι ώστε να περιλαμβάνει και τη μέτρηση της ικανότητας των δημόσιων διοικήσεων να εκμεταλλεύονται τις ΤΠΕ για τον εκσυγχρονισμό των υπηρεσιών και των διαρθρώσεών τους,

1.45. ελπίζει ότι θα γίνει ό,τι είναι δυνατό για να μπορέσουν οι υποψήφιες χώρες να συμμετάσχουν στην εφαρμογή του eEurope πριν από την ένταξή τους και σημειώνει ότι αυτό σημαίνει, τουλάχιστον, συμπερίληψή τους στις συγκριτικές αξιολογήσεις,

1.46. φρονεί ότι οι νέοι περιφερειακοί δείκτες που προτείνει η Επιτροπή παρέχουν μια ενδιαφέρουσα δυνατότητα σύγκρισης της προόδου στις ευρωπαϊκές περιφέρειες και θα συντελέσουν στην επικέντρωση των προτεραιοτήτων στις περιφερειακές στρατηγικές.

Μηχανισμός συντονισμού για πολιτικές της κοινωνίας της πληροφορίας

Η Επιτροπή των Περιφερειών

1.47. επικαλούμενη τον κεντρικό ρόλο των τοπικών και περιφερειακών αρχών στην εφαρμογή του Σχεδίου Δράσης, προτείνει να είναι η καλή γνώση των τοπικών και περιφερειακών συνθηκών και αναγκών παράγοντας που θα καθορίσει τη σύνθεση της μελλοντικής συντονιστικής επιτροπής του eEurope,

1.48. θεωρεί σημαντικό να εκπροσωπείται στη μελλοντική συντονιστική επιτροπή του eEurope η εμπειρογνωμοσύνη σε σχέση με τις τοπικές και περιφερειακές ανάγκες και τις περιφερειακές αναπτυξιακές στρατηγικές, που έχει αποκτηθεί μέσω της υλοποίησης των προγραμμάτων των διαρθρωτικών ταμείων.

Χρηματοδότηση

Η Επιτροπή των Περιφερειών

1.49. προτείνει να αφιερωθεί επαρκές ποσοστό των χρηματοδοτικών πόρων που διατίθενται μέσω του Σχεδίου Δράσης στην ανάπτυξη κατάλληλων αγαθών και υπηρεσιών στις περιφέρειες και κοινότητες όπου, λόγω απόστασης και κοινωνικής δομής, επικρατούν εξαιρετικές συνθήκες, καθώς οι περιφέρειες αυτές έχουν δικές τους, ιδιαίτερες ανάγκες και οι ευνοϊκές εξελίξεις σε όλα τα μέρη της ΕΕ αποτελούν προϋπόθεση για την επίτευξη των γενικών οικονομικών και κοινωνικών στόχων του Σχεδίου Δράσης.

Βρυξέλλες, 12 Φεβρουαρίου 2003.

Ο Πρόεδρος

της Επιτροπής των Περιφερειών

Albert Bore

(1) ΕΕ C 22 της 24.1.2001, σ. 32.

(2) ΕΕ C 19 της 22.1.2002, σ. 14.

(3) ΕΕ C 19 της 22.1.2002, σ. 26.

(4) ΕΕ C 107 της 3.5.2002, σ. 89.

(5) ΕΕ C 278 της 14.11.2002, σ. 24.

(6) EE C 73 της 26.3.2003, σ. 34.